  Майя Бывальцева 10-тӥ шуркынмонэ Ижкарын калыккуспо финн-угоррок-фестиваль ортчоз. Вуоно ужрадлэн пуштросэз сярысь иворъёсъя «Удмуртия» агентстволы вераз одӥгез ӵектосэз радъясь Денис Антонов. «Кылем арын ми фестивалез ортчытӥмы ни, но кӧня ке мукетгес форматэн. Ми сое нырысетӥез удмурт финн-угоррок-фестиваль нимамы. Таяз арын ми сое паськытгес ортчытыны малпамы вузкаронъя но шутэтсконъя «Петровский» огъетын. Ми доры вуоз Петрозаводскысь NOID группа. Азьланяз ми гужем опен-эйрозь будыны малпаськомы». — вераз Денис. Фестиваль зэмзэ но паськытгес луыны кулэ, рок-крезьгурен эшъяськыны мылкыд карисьёс трос. Кылем арын ужрад шуак радъямын, рос-прос малпамтэ вал ке но, Денис Антоновлэн верамезъя, 250 адямилы чаклам зал быдэсак тырмиз. 3 часлы чаклам концерт кемагес кыстӥськиз, угось учкисьёслэн крезьгурасьёсты лэземзы ӧз поты, эшшо шудыны куризы. «Егитъёс ярато рокез, дунъяло та шаерысь кылэз. Кылем арын кык ӟуч рок-группаос пыриськизы, соос кырӟанъёссэс нимысьтыз фестивальлы удмурт кылэ берыктӥзы. Милям вань группаос, кудъёсыз англи кылын но асьсэ вордскем кылынызы кырӟало. Соос удмурт гуръёсты пырто, со туж тунсыко пӧрме. Ми сое паськытгес вӧлмытыны тыршиськомы», — вераз радъясь. Петрозаводскысь группа сяна, фестивале пыриськозы Garuda, Peace Pu, Огназкион но Малыми (Ex — Amiso Wott). «Малыми — со таиз арлэн усьтонэз. Егитъёс панк ӧрын ужало, малпасько, со туж тунсыко чузъяськоз», — ватсаз Денис. Тегъёс: Лулчеберет Ижкар Удмуртия удмурткыл крезьгур  